Et ubeboet stuehus på Søndergaardsvej 26 i Fristrup ved Aabybro udbrændte onsdag aften. Politi og beredskab blev kaldt til stedet kort efter klokken 21.30, hvor huset allerede var omspændt af flammer. Det omkring 200 kvadratmeter store hus brændte ned til grunden i løbet af nogle timer. Ifølge vagtchef ved Nordjyllands Politi, Åge Pedersen, er branden formentlig opstået i forbindelse med noget svejsearbejde. Ejeren af huset havde ved 18-tiden svejset på en radiator, hvorefter han forlod huset. Da han nogle timer senere vendte tilbage, blev branden opdaget, og alt tyder på at brandens arnested er ved det sted, hvor manden har svejset. Ingen mennesker eller dyr var i fare ved branden.

Referat:
200 kvadratmeter ubeboet stuehus i Fristrup ved Aabybro udbrændte onsdag aften i en voldsom brand.